苏轼
次韵范纯父涵星砚月石风林屏诗
月次於房历三星，斗牛不神箕独灵。
簸摇桑榆尽西靡，影落苏子砚与屏。
天工与我两厌事，孰居无事为此形。
与君持橐侍帷幄，同到温室观尧蓂。
自怜太史牛马走，伎等卜祝均倡伶。
欲留衣冠挂神武，便击云水归南溟。
陶泓不称管城沐，醉石可助平泉醒。
故持二物与夫子，欲使妙质留天庭。
但令滋液到枯槁，勿遣光景生晦冥。
上书挂名岂待我，独立自可当雷霆。
我时醉眠风林下，夜与渔火同青荧。
抚物怀人应独叹，作诗寄子谁当听。